בס"ד

מחבר: קורן חגי
נושא: בבא מציעא כ"א ע"א- מצות השבת אבדה
כיתות יעד: ז'-ט'

**ספר החינוך[[1]](#footnote-1) מצוה תקל"ח- מצות השבת אבדה**

"להשיב האבדה לבעליה, שנאמר [דברים כ"ב, א'], השב תשיבם לאחיך, ובביאור אמרו זכרונם לברכה [בבא מציעא ל' ע"א] השבת אבדה עשה הוא...

שורש מצוה זו ידוע, כי יש בזה תועלת הכל וישוב המדינה. שהשכחה בכל היא מצויה, גם בהמתם וכל חייתם בורחים תמיד הנה והנה, ועם המצוה הזאת שהיא בעמנו יהיו נשמרות הבהמות והכלים בכל מקום שיהיו בארצנו הקדושה כאילו הן תחת יד הבעלים, וכל פקודי ה' ישרים משמחי לב.

מדיני המצוה מה שאמרו זכרונם לברכה [שם כ"א ע"א] שיש מציאות שהאדם מוצא בענין ובמקום שאינו חייב להשיבן לבעליהן אלא זוכה בהן לעצמו שלא חייבנו התורה באלו, וכמו שאמרו במשנה, אלו מציאות שלו מצא פירות מפוזרין מעות מפוזרות כריכות ברשות הרבים, פירוש עמרים, עגולי דבלה ככרות של נחתום ומחרוזות של דגים וחתיכות של בשר וגיזי צמר הבאות ממדינתן ואניצי פשתן ולשונות של ארגמן...

ודיני הדברים שאדם חייב להכריז, וכיצד יעשה ההכרזה, ואי זה דבר יהיה סימן שנשיב האבדה לבעליה בו, ומה שאמרו בזה דמדה ומנין ומשקל ומקום הוי סימן... ומה שאמרו שיש צדדים שלא יתחייב המוצא להשיב האבדה כגון זקן ואינה לפי כבודו או כהן והיא בבית הקברות, ויתר פרטי המצוה, בבבא מציעא בפרק שני.

ונוהגת בכל מקום ובכל זמן, בזכרים ונקבות.

ועובר על זה ומצא מציאה שחייב להשיבה על הענין שזכרנו ולא השיבה ביטל עשה זה, מלבד שעבר על לאו כמו שנכתוב בסדר זה בלאוין [מצוה תקל"ט] בגזרת השם".

**לסיכום:**

1. מה השורש (הטעם) של מצות השבת אבדה לפי ספר החינוך?
2. מי חייב במצוה זו והיכן נוהגת?
3. מה הדין במי שמצא אבדה ולא החזירה?
1. ספר החינוך הוא חיבור על תרי"ג מצוות לפי סדר פרשות השבוע. הספר נתחבר בספרד במאה הי"ג בידי תלמיד חכם מבית מדרשו של הרמב"ן, המכנה את עצמו בהקדמה 'איש לוי ברצלוני'. [↑](#footnote-ref-1)